En nokså stor (opptil 55 millimeter) og kraftig, brun hjortebille. Hannen har kraftige, krumme kjever, disse har en innover- og oppoverrettet tann noe utenfor midten, og er kløvede i spissen. Dessuten er det noen mindre tenner langs nesten helelengden på innersiden. De knebøyde antennene har vanligvis en fire-leddet vifte. Store hanner har et påfallende bredt hode, omtrent en og en halv gang så bredt som pronotum. Hodet har opphøyde kjøler som følger sidekanten og krummer innover bakerst slik at de også danner bakkanten på sidene. Beina er mørke, lårene røde på oversiden. Hunnen er mindre enn hannen og mangler de forstørrede kjevene og kjølene og hornene på hodet.